Holger K. Nielsen (SF), 2001-03-21:
SF kan stemme for ratifikationen af Nicetraktaten, først og fremmest, fordi det er en forudsætning for østudvidelsen.
Det er en uomgængelig forudsætning for, at udvidelsesforhandlingerne kan fortsætte, at de forhåbentlig kan blive ført til ende, at Nicetraktaten bliver ratificeret i alle medlemslande.
Det kan man have alle mulige betragtninger i forhold til, men det er altså de faktiske forhold i jernindustrien, at sådan forholder det sig.
Man kan diskutere, om man af den grund skal sige ja til hvad som helst.
Vi havde op til Nicetopmødet selvfølgelig en række overvejelser om, om denne her traktat var noget, vi kunne sige ja til, og vi er kommet til den konklusion, at de negative ting, der måtte være i traktaten - og der er ikke kun positive ting - ikke kan opveje det positive, der ligger i, at udvidelsesforhandlingerne kan fortsætte.
Derfor ligger det logisk i vores politik, at vi siger ja til Nice.
Jeg vil så også godt sige - og den debat får vi så senere hen under førstebehandlingen - at der jo også er en debat om den folkelige EU-diskussion og forholdet mellem politikere og befolkningen, og der må jeg tilstå, at der er nogle af de indlæg, jeg har hørt fra ordførere her i salen tidligere i dag, som jeg synes er lidt for lemfældige omkring det problem.
Der er meget store problemer mellem de ledende politikere og befolkningen i EU-spørgsmålet.
Der er meget store problemer, som det bl.a. blev klart omkring ØMU-afstemningen i september måned.
Derfor er det af afgørende betydning, at man fra politisk hold gør alt for at komme på omgangshøjde, på bølgelængde, med befolkningen i de her spørgsmål igen.
Jeg mener, det er uklogt.
Man kan diskutere, om det er nødvendigt i forhold til grundloven.
Det kan vi vende tilbage til, men efter vores mening bør man under alle omstændigheder have en folkeafstemning af den enkle grund, at der er tale om en så vigtig traktat - udvidelsen er vigtig - at vi herindefra skal have sikkerhed for, at vi også på dét punkt har den nødvendige folkelige opbakning.
Alt andet er uklogt.
Hvad angår grundloven har jeg læst Justitsministeriets redegørelse og også redegørelsen fra hr. Keld Albrechtsen
, og jeg må tilstå, at det nok er Justitsministeriet, der gør størst indtryk på mig. På den anden side synes jeg også, det er synd, hvis valget kun skal stå mellem hr. Keld Albrechtsen og Justitsministeriet.
Det synes jeg ikke at debatten står sig særlig godt ved, det må jeg helt ærligt indrømme, og Justitsministeriet er jo altså part i den her sag.
Jeg forstår godt, når man siger, at der er tradition for, at det er Justitsministeriet, der gennemgår det lovmedholdelige, når man fremsætter forslag i Folketinget.
Men det her er altså en særlig situation, vi er i.
Der må overhovedet ikke være nogen som helst tvivl om, hvorvidt den holder sig inden for grundloven.
På det her punkt er vi nødt til både at gå med livrem og seler.
Der er faktisk en risiko for, at selerne springer.
Det er der jo visse erfaringer for, når det drejer sig om EU-politik.
Vi skal gå med livrem og seler.
Sådan som jeg vurderer det, er der ingen problemer i forhold til grundlovens § 20.
Men jeg er ikke ekspert i det her.
Det er statsret.
Og af hensyn til, at befolkningen kan have fuldstændig sikkerhed for, at her kører vi også et helt rent løb, så vil jeg meget anbefale, at man får en uafhængig juridisk analyse af forholdet mellem grundlovens § 20 og Nicetraktaten.
Det er det klogeste at gøre det.
Jeg mener, at man igen løber en stor risiko, hvis man afviser at gøre det.
Jeg vil godt på SF's vegne fremsætte følgende: Forslag til vedtagelse
»Idet Folketinget konstaterer, at en ratifikation af Nicetraktaten er en uomgængelig forudsætning for en positiv videreførelse af udvidelsesforhandlingerne mellem EU og en række øst- og centraleuropæiske lande, noterer Folketinget samtidig, at der i Danmark eksisterer en betydelig EU-skepsis samt mistillid mellem et flertal i befolkningen og et flertal af politikerne med hensyn til EU-politikken.
Folketinget skal derfor opfordre regeringen til under alle omstændigheder at sende Nicetraktaten til folkeafstemning, så der bliver sikkerhed for, at der er folkelig opbakning bag Nicetraktaten og østudvidelsen.
Folketinget skal samtidig opfordre regeringen til at iværksætte en uafhængig juridisk undersøgelse af forholdet mellem Nicetraktaten og grundlovens § 20, så der ikke opstår unødvendige mytedannelser omkring traktatens forhold til den danske grundlov.«